Author: janculova
Company: Urad vlady

Predkladacia správa

Materiál s názvom „Informácia o činnosti Rady vlády SR pre mimovládne neziskové organizácie za obdobie rokov 2006 - 2010“ sa predkladá na základe vlastnej iniciatívy s cieľom poukázať na formy spolupráce vlády SR a mimovládneho sektora, formulovať vzájomné očakávania do ďalšieho volebného obdobia, ktoré by mali viesť k rozvíjaniu ešte tesnejšieho partnerstva medzi štátom a tretím sektorom, k lepšiemu prerozdeleniu úloh medzi štátom a tretím sektorom, ako i k zlepšovaniu podmienok pre trvalo udržateľný rozvoj tretieho sektora na Slovensku. 

	Rada vlády SR pre mimovládne neziskové organizácie (ďalej len „Rada“) je koordinačným a poradným orgánom vlády SR pre podporu činnosti mimovládnych  neziskových organizácií; najmä občianskych združení, nadácií a neinvestičných fondov, združení právnických osôb, združení majetku a zariadení charity a humanity, ktoré vykonávajú všeobecne prospešnú činnosť, najmä v oblasti humanity a charity, starostlivosti o deti, mládež a šport, v oblasti vzdelávania, ochrany ľudských práv, zdravotníctva, kultúry, ochrany životného prostredia a regionálneho rozvoja.

Vláda SR zriadila Radu uznesením č. 738/1999 zo dňa 31. augusta 1999. Personálne obsadenie Rady bolo menené uznesením vlády SR č. 223/2003 z 26. marca 2003 a ďalšími uzneseniami, ktoré riešili zmeny na postoch zástupcov štátnej správy a tiež vo vnútornej organizovanosti tretieho sektora. Vo volebnom období 2006 – 2010 bolo personálne obsadenie Rady schválené uznesením vlády SR č. 536/2007 zo dňa 20. júna 2007. 

Materiál poukazuje na potrebu zachovania kontinuity existencie Rady, posilnenia jej postavenia ako dôležitého poradného a iniciatívneho orgánu vlády SR a zintenzívnenia spolupráce štátnej správy s mimovládnym sektorom v riešení verejných otázok. 

Predkladaný materiál nemá finančný, ekonomický, environmentálny vplyv, vplyv na zamestnanosť ani na podnikateľské prostredie.  
	
Tento materiál bol predmetom pripomienkového konania členov Rady.